Clüversbossel

Clüversbossel () is en Dörp in de Gemeen Reeßen (Samtgemeen Söttmer) in’n Landkreis Rodenborg, Neddersassen.

 Geografie 

Clüversbossel liggt op beide Sieden von de Wiest.

De Naveröörd sünd Bittst un Sleßel in’n Noordoosten, Jeerhoff un Hassendörp in’n Süüdoosten, Lütt un Groot Söttmer in’n Süden, Stuckenbossel in’n Süüdwesten, Reeßen in’n Westen un Northauen un Taaken in’n Noordwesten.

 Historie 

Clüversbossel geiht trügg op de Borg Clüversbossel, de üm 1478 rüm anleggt worrn is, üm de Grenz von dat Arzstift Bremen gegen dat Hoogstift Veern to verdeffenderen. De Grenz weer hier de Wiest. Rund üm de Borg hebbt sik denn Minschen ansiedelt. De Borg sülvs is 1645 in’n Dörtigjohrigen Krieg dalreten worrn. In de Neegd hett de Familie Clüver 1661 denn dat Good Clüversbossel anleggt. An de Wiest hett dat von 1602 af an ok en Watermöhl geven, de aver 1944 dör Blitzslag afbrennt is.

 Verwaltungsgeschicht 

In de Franzosentied von 1810 bet 1814 hett de Oort to de Mairie Horß in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Huusvaagdie Otterbarg in dat Amt Otterbarg tohöört un denn von 1859 bet 1885 to dat Amt Rodenborg. Na 1885 weer dat in’n Kreis Rodenborg, de 1977 mit’n Landkreis Bremervöör tohoopgahn is un den hüdigen Landkreis Rodenborg billt hett.

De Oort is an’n 1. März 1974 mit de Gemeenreform in Neddersassen Deel von de Gemeen Reeßen worrn.

 Inwahnertall 

 Religion 

Clüversbossel is evangeelsch-luthersch präägt un höört to dat Kaspel von de Georg-Kark in Groot Söttmer.

För de Kathoolschen is de Corpus-Christi-Kark in Rodenborg tostännig.

 Wapen 

Dat Wapen von Clüversbossel is dat ole Wapen von de Familie Clüver. Dat wiest op gollen Grund en swarte Klau von en Boor.

 Börgermeesters 

 Tied  Naam  Partei -1868  Johann Mahnke   1868-1885  Peter Wahlers   1885-1912  Diedrich Wahlers   1912-1914  Johann Hüsing   1914-1919  Hinrich Rathjen   1919-1946  Carl Röhrs   1946-1949  Johann Bösen   1949-1956  Hinrich Intemann   1956-1968  Friedrich Röhrs   1968-1972  Johann-Friedrich Wahlers   1972–1974  Hermann Michaelis  

 Kultur 

Dat Dörp hett en egen Dörpgemeenschopshuus.

 Weertschop un Infrastruktur 

Clüversbossel hett en egene freewillige Füürwehr, de 1949 grünnt worrn is.

 Verkehr 

Dör Clüversbossel löppt de Kreisstraat 204, de in’n Süden na Söttmer an de Bundsstraat 75 geiht un in’n Noordoosten na Sleßel an de K 202. De B 75 föhrt von Söttmer in’n Westen na Otterbarg un in’n Oosten na Rodenborg. En lüttjere Straat gifft dat ans noch von Clüversbossel na Reeßen.

De nächste Autobahn is de Autobahn 1 (Afsnidd Hamborg–Bremen). De Opfohrt 50 Stuckenbossel liggt so veer Kilometer in’n Süüdwesten von Clüversbossel an de B 75.

De nächste Bahnhoff is so bi fiev Kilometer wied weg in’n Süden de Bahnhoff Söttmer an de Bahnlien Hamborg–Bremen.

 Scholen 

Den eersten Ünnerricht hett dat in Clüversbossel 1797 geven, nadem Amalie von Hassell von dat Good Clüversbossel Geld geven hett, üm en Schoolmeester to betahlen. Dat hett to de Tied noch keen Schoolhuus geven, de Ünnerricht weer in Privathüüs. Von 1850 bet 1867 un von 1874 bet 1878 güngen de Kinner in Reeßen na School, von wegen dat de Schölertall to ring weer för en egen Schoolmeester. 1891 hett de Oort denn en egen Schoolhuus kregen. Düsse School is 1932 von de Regerung in Stood dichtmaakt worrn. 1949 hett de School denn aver wedder apenmaakt. 1956/1957 is en neet Schoolhuus boot worrn. Later hett de School denn aver doch wedder dichtmaakt.

 Footnoten 

Albrecht Friedrich Ludolph Lasius: Der französische Kayser-Staat unter der Regierung des Kaysers Napoleon des Großen, im Jahre 1812, Band 1. Kißling, Ossenbrügge 1813, Sied 97
Curt Heinrich Conrad Friedrich Jansen: Statistisches Handbuch des Königreichs Hannover. Hannover 1824, Sied 116
Friedrich Wilhelm Harseim, Carl Schlüter: Statistisches Handbuch für das Königreich Hannover. Schlütersche Hoffbookdruckeree, Hannover 1848, Sied 138
Die Gemeinden und Gutsbezirke des Preussischen Staates und ihre Bevölkerung. Berlin 1873, Sied 166
Gemeindelexikon für das Königreich Preußen. Auf Grund der Materialien der Volkszählung vom 1. Dezember 1885. Verlag des Königlichen statistischen Bureaus, Berlin 1888, Sied 179
Gemeindelexikon für das Königreich Preußen. Auf Grund der Materialien der Volkszählung vom 1. Dezember 1905. Verlag des Königlichen statistischen Landesamtes, Berlin 1908, Sied 150
Inwahnertallen op gemeindeverzeichnis.de
Inwahnertallen op verwaltungsgeschichte.de

 Weblenken 

 Websteed över dat Dörp (hoochdüütsch)

Kategorie:Oort
Kategorie:Landkreis Rodenborg (Wümm)